Uredba Sveta (ES) št. 602/2004

z dne 22. marca 2004

o spremembi Uredbe (ES) št. 850/98 o zaščiti globokomorskih koralnih grebenov pred vplivi ribolova z vlečno mrežo na območju severozahodno od Škotske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju naslednjega:

(1) Člen 2 Uredbe Sveta (ES) št. 2371/2002 z dne 20. decembra 2002 o ohranjanju in trajnostnem izkoriščanju ribolovnih virov v okviru skupne ribiške politike [2] določa, da mora skupna ribiška politika uporabljati previdnostni pristop pri sprejemanju ukrepov, da bi se vpliv ribiških aktivnosti na morske ekosisteme omejil na najmanjšo možno mero.

(2) Uredba Sveta (ES) št. 850/98 z dne 30. marca 1998 za ohranjanje ribolovnih virov s tehničnimi ukrepi za varovanje nedoraslih morskih organizmov [3] uvaja omejitve pri uporabi pridnenih vlečnih mrež.

(3) Skladno z nedavnimi znanstvenimi poročili in zlasti poročili Mednarodnega sveta za raziskovanje morja so bili na območju severozahodno od Škotske pod jurisdikcijo Združenega kraljestva najdeni grebeni iz globokomorskih koral (Lophelia pertusa) in vneseni v zemljevid. Za te grebene, poznane pod "Darwin Mounds", se zdi, da so dobro ohranjena, vendar pa kažejo znake poškodbe zaradi ribolova s pridnenimi vlečnimi mrežami.

(4) Znanstvena poročila kažejo, da te vrste grebeni sestavljajo habitate, ki gostijo pomembne in zelo raznolike biološke združbe. Mnogi forumi menijo, da je treba te habitate prednostno zavarovati. Zlasti so bili globokomorski koralni grebeni nedavno vključeni na seznam ogroženih habitatov v okviru Konvencije o varstvu morskega okolja severovzhodnega Atlantika (Konvencija OSPAR).

(5) Direktiva Sveta 92/43/EGS z dne 21. maja 1992 o ohranitvi naravnih habitatov in divjih živali in rastlin vključuje morske grebene v okviru naravnih habitatov v interesu Skupnosti, katerih ohranitev zahteva določitev posebnih ohranitvenih območij [4]. Združeno kraljestvo je uradno izrazilo svoj namen, da pri izpolnjevanju svojih obveznosti iz navedene direktive določi Darwin Mounds kot posebno ohranitveno območje in ga še posebej zaščiti.

(6) Znanstveno je ugotovljeno, da je obnovitev koral po poškodbah, ki nastanejo zaradi uporabe pridnenih vlečnih mrež, nemogoča ali pa zelo težavna in počasna. Zato je primerno, da se prepove uporaba pridnenih vlečnih mrež in podobnih vlečnih mrež na območju okrog Darwin Mounds.

(7) Uredbo (EGS) št. 850/98 je zato treba ustrezno spremeniti –

SPREJEL NASLEDNJO UREDBO:

Člen 1

V členu 30 Uredbe (ES) št. 850/98 se doda naslednji odstavek 4:

"4. Ploviloma se prepoveduje uporaba pridnenih vlečnih mrež ali podobnih vlečnih mrež, ki so v stiku z morskim dnom na območju, omejenim s črto, ki povezuje naslednje koordinate:

Zemljepisna širina 59o 54′ S | Zemljepisna dolžina 6o 55′ Z |

Zemljepisna širina 59o 47′ S | Zemljepisna dolžina 6o 47′ Z |

Zemljepisna širina 59o 37′ S | Zemljepisna dolžina 6o 47′ Z |

Zemljepisna širina 59o 37′ S | Zemljepisna dolžina 7o 39′ Z |

Zemljepisna širina 59o 45′ S | Zemljepisna dolžina 7o 39′ Z |

Zemljepisna širina 59o 54′ S | Zemljepisna dolžina 7o 25′ Z" |

Člen 2

Ta uredba začne veljati 23. avgusta 2004.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. marca 2004

Za Svet

Predsednik

J. Walsh

[1] Mnenje z dne 10. februarja 2004 (še ni objavljeno v Uradnem listu).

[2] UL L 358, 31.12.2002, str. 59.

[3] UL L 125, 27.4.1998, str. 1. Uredba, kakor je nazadnje spremenjena z Uredbo (ES) št. 973/2001 (UL L 137, 19.5.2001, str. 1).

[4] UL L 206, 22.7.1992, str. 7. Uredba, kakor je bila nazadnje spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

--------------------------------------------------